CELEX: 32019R0694
Language: ro
Date: 2019-02-15 00:00:00
Title: Regulamentul delegat (UE) 2019/694 al Comisiei din 15 februarie 2019 de completare a Regulamentului (UE) nr. 1303/2013 al Parlamentului European și al Consiliului în ceea ce privește forma de finanțare care nu este legată de costurile operațiunilor relevante

6.5.2019   
               
               
                  RO
               
               
                  Jurnalul Oficial al Uniunii Europene
               
               
                  L 118/4
               
            
         REGULAMENTUL DELEGAT (UE) 2019/694 AL COMISIEI
         din 15 februarie 2019
         de completare a Regulamentului (UE) nr. 1303/2013 al Parlamentului European și al Consiliului în ceea ce privește forma de finanțare care nu este legată de costurile operațiunilor relevante
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1303/2013 al Parlamentului European și al Consiliului din 17 decembrie 2013 de stabilire a unor dispoziții comune privind Fondul european de dezvoltare regională, Fondul social european, Fondul de coeziune, Fondul european agricol pentru dezvoltare rurală și Fondul european pentru pescuit și afaceri maritime, precum și de stabilire a unor dispoziții generale privind Fondul european de dezvoltare regională, Fondul social european, Fondul de coeziune și Fondul european pentru pescuit și afaceri maritime și de abrogare a Regulamentului (CE) nr. 1083/2006 al Consiliului (1), în special articolul 67 alineatul (5a),
         întrucât:
         
                     (1)
                  
                  
                     Articolul 67 alineatul (1) litera (e) primul paragraf din Regulamentul (UE) nr. 1303/2013 a fost adăugat prin Regulamentul (UE, Euratom) 2018/1046 (2) și a introdus o formă de finanțare care nu este legată de costurile operațiunilor relevante, ci se bazează pe îndeplinirea condițiilor („condiții de finanțare”) legate de realizarea de progrese în punerea în aplicare sau de îndeplinirea obiectivelor programelor.
                  
               
                     (2)
                  
                  
                     Având în vedere stadiul actual al perioadei de programare 2014-2020, au fost examinate diferite domenii tematice în care această formă de finanțare ar putea fi utilizată în mod eficace și și-ar putea demonstra beneficiile în ceea ce privește simplificarea și reducerea sarcinii administrative pentru beneficiari și pentru autoritățile de management, fără să producă modificări semnificative asupra programelor existente. Măsurile privind eficiența energetică și energia din surse regenerabile au fost sprijinite pe scară largă prin Fondul european de dezvoltare regională („FEDR”) și prin Fondul de coeziune în perioada 2014-2020 și în perioade bugetare anterioare. Măsurile respective constituie un domeniu de sprijin care include tipuri de intervenții relativ omogene (cum ar fi măsuri de izolare, schimbarea sistemului de încălzire sau aparate electronice cu eficiență sporită), în care beneficiarii sau beneficiarii finali ai sprijinului sunt adesea, în practică, persoane fizice sau IMM-uri.
                  
               
                     (3)
                  
                  
                     Prin urmare, este oportun să se stabilească modalități detaliate privind condițiile de finanțare pentru măsurile privind eficiența energetică și energia din surse regenerabile și pentru aplicarea acestora în cadrul juridic existent, inclusiv metodologia de stabilire a cuantumului corespunzător condițiilor de finanțare aplicabile și modalitățile de funcționare ale operațiunii care face obiectul rambursării pe baza condițiilor de finanțare. Metodologia detaliată ar trebui să stabilească legătura dintre cuantum și îndeplinirea condițiilor finale de finanțare, în timp ce cuantumul nu ar trebui să depindă de costul activităților din cadrul operațiunii, care vor contribui la condițiile finale de finanțare.
                  
               
                     (4)
                  
                  
                     În special, pentru a se asigura că metoda de calcul utilizată în scopul stabilirii cuantumului aferent îndeplinirii condițiilor de finanțare ține seama în mod corespunzător de ipotezele rezonabile bazate pe tendințele previzibile în materie de evoluție tehnologică și de modificările aferente ale costurilor de investiție pentru diferite tipuri de intervenții care contribuie la îndeplinirea globală a condițiilor de finanțare, perioada de referință aplicată ar trebui să acopere ultimii ani în care sunt disponibile date pentru investiții similare.
                  
               
                     (5)
                  
                  
                     Ar trebui să se specifice modul în care dispozițiile existente privind cererile de plată ar trebui puse în aplicare în acest context, în conformitate cu articolul 131 alineatul (1) al doilea paragraf din Regulamentul (UE) nr. 1303/2013.
                  
               
                     (6)
                  
                  
                     În plus, ar trebui reamintit faptul că cerințele specifice legate de controalele de gestiune și de auditurile pentru operațiunile care fac obiectul rambursării pe baza condițiilor de finanțare sunt stabilite în Regulamentul (UE) nr. 1303/2013, în special la articolul 67 alineatul (1) și la articolul 125 alineatul (4) litera (a). Acestea ar trebui să se reflecte în dispozițiile privind organizarea acestui tip de operațiuni, astfel cum se specifică la punctul 4 din anexă. În special, verificările și auditurile nu ar trebui să aibă loc la nivelul investițiilor individuale, având în vedere că beneficiarul este cel care raportează autorității de management îndeplinirea condițiilor de finanțare. În plus, documentele justificative referitoare la cheltuielile subiacente nu ar trebui să fie supuse nici auditului, nici controalelor de gestiune, având în vedere faptul că sunt predefinite cuantumurile aferente operațiunii.
                  
               
                     (7)
                  
                  
                     Măsurile prevăzute în prezentul regulament au făcut obiectul consultării cu experții desemnați de fiecare stat membru în conformitate cu principiile stabilite în Acordul interinstituțional privind o mai bună legiferare (3), în conformitate cu articolul 149 alineatul (3a) din Regulamentul (UE) nr. 1303/2013.
                  
               
                     (8)
                  
                  
                     Pentru a se asigura că autoritățile desemnate pot utiliza în mod eficace noile dispoziții care se aplică de la 2 august 2018 în conformitate cu articolul 282 din Regulamentul (UE, Euratom) 2018/1046, prezentul regulament ar trebui să intre în vigoare în ziua următoare datei publicării în Jurnalul Oficial al Uniunii Europene,
                  
               ADOPTĂ PREZENTUL REGULAMENT:
         
            Articolul 1
            Obiect și domeniu de aplicare
            
               (1)   Prezentul regulament stabilește modalitățile detaliate pentru condițiile de finanțare care pot fi utilizate de autoritatea de management pentru rambursarea cheltuielilor către beneficiari în cadrul finanțării, care nu este legată de costurile operațiunilor relevante menționate la articolul 67 alineatul (1) litera (e) primul paragraf din Regulamentul (UE) nr. 1303/2013 și pentru aplicarea acestora.
            
            
               (2)   Domeniile de cheltuieli care pot face obiectul unei finanțări și care nu sunt legate de costuri sunt măsurile privind eficiența energetică și energia din surse regenerabile, astfel cum se prezintă în detaliu în anexă.
            
         
         
            Articolul 2
            Definiții
            În sensul prezentului regulament, se aplică următoarele definiții:
            
                        1.
                     
                     
                        „condiții de finanțare” înseamnă condițiile care trebuie îndeplinite pentru rambursarea cheltuielilor din cadrul finanțării care nu sunt legate de costuri, constând într-o serie de condiții de finanțare intermediare și finale asumate pentru a contribui la realizarea unui obiectiv predefinit;
                     
                  
                        2.
                     
                     
                        „operațiune care face obiectul rambursării pe baza condițiilor de finanțare” înseamnă o operațiune unică în sensul articolului 2 alineatul (9) din Regulamentul (UE) nr. 1303/2013, constând în toate sarcinile executate pentru îndeplinirea condițiilor intermediare și finale de finanțare.
                     
                  
         
            Articolul 3
            Modalități pentru condițiile de finanțare și aplicarea lor
            
               (1)   Condițiile finale de finanțare se stabilesc în conformitate cu anexa.
            
            
               (2)   Modalitățile de aplicare a condițiilor de finanțare în ceea ce privește metodologia de stabilire a cuantumului predefinit aferent al cheltuielilor care urmează să fie rambursate și transmiterea de informații Comisiei pentru instituirea operațiunii care face obiectul rambursării pe baza condițiilor de finanțare se stabilesc în conformitate cu anexa.
            
         
         
            Articolul 4
            Elemente pentru cererile de plată
            
               (1)   Costurile calculate pe baza aplicabilă pentru a fi incluse într-o cerere de plată în conformitate cu articolul 131 alineatul (2) din Regulamentul (UE) nr. 1303/2013 sunt cuantumul predefinit corespunzător fiecărei condiții de finanțare îndeplinite. Acest cuantum trebuie inclus în cererile de plată împreună cu referința operațiunii în cauză, în conformitate cu modelul de cerere de plată prevăzut în Regulamentul de punere în aplicare (UE) nr. 1011/2014 al Comisiei (4).
            
            
               (2)   Totalul cheltuielilor eligibile pentru o operațiune care face obiectul rambursării pe baza condițiilor de finanțare nu trebuie să depășească cuantumul predefinit al cheltuielilor corespunzătoare condiției finale de finanțare, calculat pe baza metodologiilor prevăzute în anexă.
            
         
         
            Articolul 5
            Intrarea în vigoare
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 15 februarie 2019.
            
               
                  Pentru Comisie
               
               
                  Președintele
               
               Jean-Claude JUNCKER
            
         
         
            (1)  JO L 347, 20.12.2013, p. 320.
         
            (2)  Regulamentul (UE, Euratom) 2018/1046 al Parlamentului European și al Consiliului din 18 iulie 2018 privind normele financiare aplicabile bugetului general al Uniunii, de modificare a Regulamentelor (UE) nr. 1296/2013, (UE) nr. 1301/2013, (UE) nr. 1303/2013, (UE) nr. 1304/2013, (UE) nr. 1309/2013, (UE) nr. 1316/2013, (UE) nr. 223/2014, (UE) nr. 283/2014 și a Deciziei nr. 541/2014/UE și de abrogare a Regulamentului (UE, Euratom) nr. 966/2012 (JO L 193, 30.7.2018, p. 1).
         
            (3)  Acord interinstituțional între Parlamentul European, Consiliul Uniunii Europene și Comisia Europeană privind o mai bună legiferare din 13 aprilie 2016 (JO L 123, 12.5.2016, p. 1).
         
            (4)  Regulamentul de punere în aplicare (UE) nr. 1011/2014 al Comisiei din 22 septembrie 2014 de stabilire a normelor detaliate de punere în aplicare a Regulamentului (UE) nr. 1303/2013 al Parlamentului European și al Consiliului cu privire la modelele de prezentare a anumitor informații către Comisie și normele detaliate referitoare la schimbul de informații între beneficiari și autoritățile de management, autoritățile de certificare, autoritățile de audit și organismele intermediare (JO L 286, 30.9.2014, p. 1).
      
      
         
            ANEXĂ
            
               Modalități privind condițiile de finanțare și aplicarea lor în cazul măsurilor privind eficiența energetică și al energiei din surse regenerabile
            
            1.   Domeniul de aplicare
            
            Prezenta anexă se aplică investițiilor în eficiența energetică și energiei din surse regenerabile în cadrul obiectivului tematic 4 pentru FEDR și Fondul de coeziune.
            2.   Condiția finală de finanțare
            
            
                     
                        1.
                     
                     
                        Condiția finală de finanțare pentru măsurile privind eficiența energetică și pentru energia din surse regenerabile este realizarea eficienței energetice, exprimată în economii de energie în kWh/an sau în tone de reducere a emisiilor de CO2, astfel cum este descrisă în indicatorii de realizare comuni din anexa I la Regulamentul (UE) nr. 1301/2013.
                     
                  
                     
                        2.
                     
                     
                        Reducerea consumului de energie în kWh/an sau reducerea emisiilor de CO2 se definește pe baza uneia dintre metodele de calcul definite în anexa V punctul 1 literele (a), (b) sau (c) din Directiva 2012/27/UE a Parlamentului European și a Consiliului (1).
                     
                  3.   Metodologia de stabilire a cuantumului corespunzător condiției finale de finanțare
            
            
                     
                        1.
                     
                     
                        Pentru aplicarea condiției finale de finanțare, cuantumul cheltuielilor eligibile corespunzătoare condiției finale de finanțare se stabilește printr-o metodă de calcul corectă, echitabilă și verificabilă, bazată pe una dintre următoarele:
                        
                                    (a)
                                 
                                 
                                    date statistice, alte informații obiective sau avizele experților;
                                 
                              
                                    (b)
                                 
                                 
                                    date istorice verificate privind măsurile de eficiență energetică și structuri pentru energia din surse regenerabile.
                                 
                              
                  
                     
                        2.
                     
                     
                        Metoda de calcul ține seama de ipoteze rezonabile privind tendințele și posibilele schimbări tehnologice care ar putea avea implicații asupra costurilor investițiilor planificate care contribuie la îndeplinirea condiției finale de finanțare în intervalul de timp prevăzut pentru punerea în aplicare a operațiunii.
                     
                  4.   Instituirea operațiunilor care fac obiectul rambursării pe baza condițiilor de finanțare
            
            Pentru aplicarea condițiilor de finanțare se aplică următoarele:
            
                        (a)
                     
                     
                        operațiunea care face obiectul rambursării pe baza condițiilor de finanțare este legată de realizarea de progrese în ceea ce privește punerea în aplicare sau îndeplinirea obiectivelor programului;
                     
                  
                        (b)
                     
                     
                        beneficiarul operațiunii care face obiectul rambursării pe baza condițiilor de finanțare este autoritatea de management sau un organism intermediar cu dispozițiile necesare care asigură separarea funcțiilor în conformitate cu articolul 125 alineatul (7) din Regulamentul (UE) nr. 1303/2013;
                     
                  
                        (c)
                     
                     
                        operațiunea care face obiectul rambursării pe baza condițiilor de finanțare este pusă în aplicare conform unui calendar prevăzut pentru finalizarea condițiilor de finanțare intermediare sau finale;
                     
                  
                        (d)
                     
                     
                        operațiunea care face obiectul rambursării pe baza condițiilor de finanțare este finalizată sau pusă în aplicare integral înainte de sfârșitul perioadei de eligibilitate prevăzute la articolul 65 alineatul (2) din Regulamentul (UE) nr. 1303/2013;
                     
                  
                        (e)
                     
                     
                        odată cu stabilirea condițiilor de finanțare intermediare sunt stabilite în avans cuantumurile corespunzătoare cheltuielilor;
                     
                  
                        (f)
                     
                     
                        mecanismul de măsurare și monitorizare a progreselor înregistrate în direcția îndeplinirii condițiilor de finanțare permite verificarea îndeplinirii fiecărei condiții de finanțare;
                     
                  
                        (g)
                     
                     
                        operațiunea care face obiectul rambursării pe baza condițiilor de finanțare este exclusă din rândul populației menționate la articolul 28 alineatul (3) din Regulamentul delegat (UE) nr. 480/2014 în scopul eșantionului de operațiuni menționat la articolul 127 alineatul (1) din Regulamentul (UE) nr. 1303/2013.
                     
                  5.   Transmiterea de informații către Comisie
            
            Statele membre transmit Comisiei informații privind elementele prevăzute la punctele 2, 3 și 4 care descriu modul în care operațiunea care face obiectul rambursării pe baza condițiilor de finanțare funcționează înainte de începerea punerii sale în aplicare.
            
               (1)  Directiva 2012/27/UE a Parlamentului European și a Consiliului din 25 octombrie 2012 privind eficiența energetică, de modificare a Directivelor 2009/125/CE și 2010/30/UE și de abrogare a Directivelor 2004/8/CE și 2006/32/CE (JO L 315, 14.11.2012, p. 1).